《眉妩 残月和韵》
清代·钱念生

剩三分清影，一缕寒光，还又淡河汉。不改如钩样，低低挂，更阑人静深院。

为谁意懒。叹素娥、消减无限。也应恋、三五团圆好，奈容易更换。

闲算。重重离怨。想柳郎当日，曾妙词翰。料得冰魂去，垂杨外，晓风一样吹远。

旧情未断。待再圆、休更剖散。便莫问盈亏，同一拜、了心愿。

作者简介：钱念生，字咀霞，常熟人。